CELEX: 32005D0649
Language: el
Date: 2005-04-13 00:00:00
Title: Απόφαση αριθ. 649/2005/ΕΚ του Ευρωπαϊκού Κοινοβουλίου και του Συμβουλίου, της 13ης Απριλίου 2005, σχετικά με την τροποποίηση της απόφασης αριθ. 1419/1999/ΕΚ για τη θέσπιση κοινοτικής δράσης όσον αφορά την εκδήλωση «Πολιτιστική πρωτεύουσα της Ευρώπης» για τα έτη 2005 έως 2019

4.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 117/20
            
         ΑΠΌΦΑΣΗ αριθ. 649/2005/ΕΚ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 13ης Απριλίου 2005
   σχετικά με την τροποποίηση της απόφασης αριθ. 1419/1999/ΕΚ για τη θέσπιση κοινοτικής δράσης όσον αφορά την εκδήλωση «Πολιτιστική πρωτεύουσα της Ευρώπης» για τα έτη 2005 έως 2019
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 151,
   την πρόταση της Επιτροπής,
   τη γνώμη της Επιτροπής των Περιφερειών (1),
   Αποφασίζοντας σύμφωνα με τη διαδικασία του άρθρου 251 της συνθήκης (2),
   Εκτιμώντας τα ακόλουθα:
   
               (1)
            
            
               Η απόφαση αριθ. 1419/1999/ΕΚ του Ευρωπαϊκού Κοινοβουλίου και του Συμβουλίου, της 25ης Μαΐου 1999, για τη θέσπιση κοινοτικής δράσης όσον αφορά την εκδήλωση «Πολιτιστική πρωτεύουσα της Ευρώπης» για το διάστημα 2005 έως 2019 (3), σκοπό έχει να προβάλει τον πλούτο, την ποικιλομορφία και τα κοινά χαρακτηριστικά των ευρωπαϊκών πολιτισμών και να συμβάλει στη βελτίωση της αμοιβαίας γνωριμίας μεταξύ των ευρωπαίων πολιτών.
            
         
               (2)
            
            
               Το παράρτημα Ι της απόφασης αριθ. 1419/1999/ΕΚ προβλέπει τη χρονολογική σειρά σύμφωνα με την οποία τα κράτη μέλη μπορούν να υποβάλουν υποψηφιότητες για την εκδήλωση αυτή. Το παράρτημα αυτό περιορίζεται στα κράτη μέλη κατά την έκδοση της απόφασης στις 25 Μαΐου 1999.
            
         
               (3)
            
            
               Το άρθρο 6 της απόφασης αριθ. 1419/1999/ΕΚ προβλέπει τη δυνατότητα αναθεώρησης της απόφασης αυτής, ιδίως ενόψει της μελλοντικής διεύρυνσης της Ευρωπαϊκής Ένωσης.
            
         
               (4)
            
            
               Λαμβανομένης υπόψη της διεύρυνσης του 2004, έχει σημασία να δοθεί σε σύντομο χρονικό διάστημα η δυνατότητα στα νέα κράτη μέλη να υποβάλουν επίσης υποψηφιότητες στο πλαίσιο της εκδήλωσης «Πολιτιστική πρωτεύουσα της Ευρώπης», χωρίς να μεταβληθεί η προβλεπόμενη σειρά για τα λοιπά κράτη μέλη, έτσι ώστε, από το 2009 και έως το τέλος της παρούσας κοινοτικής δράσης, να μπορούν να επιλέγονται κάθε χρόνο δύο πρωτεύουσες στα κράτη μέλη.
            
         
               (5)
            
            
               Είναι επομένως σκόπιμο να τροποποιηθεί η απόφαση αριθ. 1419/1999/ΕΚ,
            
         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση αριθ. 1419/1999/ΕΚ τροποποιείται ως εξής:
   
               1.
            
            
               Παρεμβάλλεται η ακόλουθη αιτιολογική σκέψη:
               
                           «(12α)
                        
                        
                           Θα πρέπει να ληφθούν υπόψη οι οικονομικές επιπτώσεις της παρούσας απόφασης κατά τρόπον ώστε να εξασφαλίζεται επαρκής και ενδεδειγμένη κοινοτική χρηματοδότηση για τον ορισμό δύο “Πολιτιστικών πρωτευουσών της Ευρώπης”».
                        
                     
         
               2.
            
            
               Το άρθρο 2 παράγραφος 1, αντικαθίσταται από το ακόλουθο κείμενο:
               1.   «Πόλεις των κρατών μελών ορίζονται “Πολιτιστικές πρωτεύουσες της Ευρώπης” εκ περιτροπής, σύμφωνα με τον κατάλογο του παραρτήματος Ι. Έως και το έτος 2008 επιλέγεται μία πόλη κράτους μέλους από τον εν λόγω κατάλογο. Από το έτος 2009 και εξής ορίζεται μία πόλη από κάθε κράτος μέλος που περιλαμβάνεται στον κατάλογο. Η χρονολογική σειρά που προβλέπεται στο παράρτημα Ι μπορεί να τροποποιηθεί με κοινή συμφωνία των ενδιαφερομένων κρατών μελών. Κάθε ενδιαφερόμενο κράτος μέλος υποβάλλει με τη σειρά του την υποψηφιότητα μιας ή περισσότερων πόλεων στο Ευρωπαϊκό Κοινοβούλιο, στο Συμβούλιο, στην Επιτροπή και στην Επιτροπή των Περιφερειών. Η εν λόγω υποβολή της υποψηφιότητας πραγματοποιείται τουλάχιστον τέσσερα χρόνια πριν από την έναρξη της εκδήλωσης και μπορεί να συνοδεύεται από σύσταση του ενδιαφερόμενου κράτους μέλους».
            
         
               3.
            
            
               Το παράρτημα Ι αντικαθίσταται από το κείμενο που περιλαμβάνεται στο παράρτημα της παρούσας απόφασης.
            
         Άρθρο 2
   Η παρούσα απόφαση τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Μαΐου 2004.
   
      Στρασβούργο, 13 Απριλίου 2005.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         J. P. BORRELL FONTELLES
      
      
         
            Για το Συμβούλιο
         
         
            Ο Πρόεδρος
         
         N. SCHMIT
      
   
   
      (1)  ΕΕ C 121 της 30.4.2004, σ. 15.
   
      (2)  Γνώμη του Ευρωπαϊκού Κοινοβουλίου της 22ας Απριλίου 2004 (δεν έχει ακόμα δημοσιευθεί στην Επίσημη Εφημερίδα), κοινή θέση του Συμβουλίου της 21 Οκτωβρίου 2004 (ΕΕ C 25 Ε της 1.2.2005, σ. 41) και θέση του Ευρωπαϊκού Κοινοβουλίου της 22ας Φεβρουαρίου 2005 (δεν έχει ακόμα δημοσιευθεί στην Επίσημη Εφημερίδα).
   
      (3)  ΕΕ L 166 της 1.7.1999, σ. 1.
   ΠΑΡΑΡΤΗΜΑ
   Σειρά υποβολής υποψηφιοτήτων για την «Πολιτιστική πρωτεύουσα της Ευρώπης»
   
               2005
            
            
               Ιρλανδία
            
            
                
            
         
               2006
            
            
               Ελλάδα  (1)
               
            
            
                
            
         
               2007
            
            
               Λουξεμβούργο
            
            
                
            
         
               2008
            
            
               Ηνωμένο Βασίλειο
            
            
                
            
         
               2009
            
            
               Αυστρία
            
            
               Λιθουανία
            
         
               2010
            
            
               Γερμανία
            
            
               Ουγγαρία
            
         
               2011
            
            
               Φινλανδία
            
            
               Εσθονία
            
         
               2012
            
            
               Πορτογαλία
            
            
               Σλοβενία
            
         
               2013
            
            
               Γαλλία
            
            
               Σλοβακία
            
         
               2014
            
            
               Σουηδία
            
            
               Λεττονία
            
         
               2015
            
            
               Βέλγιο
            
            
               Τσεχική Δημοκρατία
            
         
               2016
            
            
               Ισπανία
            
            
               Πολωνία
            
         
               2017
            
            
               Δανία
            
            
               Κύπρος
            
         
               2018
            
            
               Κάτω Χώρες (1)
               
            
            
               Μάλτα
            
         
               2019
            
            
               Ιταλία
            
            
                
            
         
      (1)  Το Συμβούλιο Πολιτιστικών θεμάτων/Οπτικοακουστικού τομέα σημείωσε, κατά τη συνεδρίασή του στις 28 Μαΐου 1998, την αμοιβαία αλλαγή θέσεων στη χρονολογική σειρά μεταξύ της Ελλάδας και των Κάτω Χωρών σύμφωνα με το άρθρο 2 παράγραφος 1 της απόφασης αριθ. 1419/1999/ΕΚ.